Islom Karimov Toshkentdagi xalqaro konferensiyada nutq so‘zladi

Poytaxtdagi Simpoziumlar saroyida 6-iyun kuni Prezident Islom Karimov tashabbusi bilan tashkil etilgan “O‘zbekistonda oziq-ovqat dasturini amalga oshirishning muhim zaxiralari” mavzusida xalqaro konferensiya bo‘lib o‘tdi. Xalqaro forumning ochilishida O‘zbekiston Respublikasi Prezidenti Islom Karimov nutq so‘zladi, deb xabar bermoqda O‘zA.

Forumda Jahon sog‘liqni saqlash tashkiloti, BMTning Oziq-ovqat va qishloq xo‘jaligi tashkiloti, Xalqaro qishloq xo‘jaligini rivojlantirish fondi, Jahon banki, Osiyo taraqqiyot banki, Islom taraqqiyot banki kabi nufuzli xalqaro tashkilotlar va moliya institutlari vakillari, diplomatik missiya rahbarlari, AQSh, Xitoy, Janubiy Koreya, Yaponiya, Buyuk Britaniya, Fransiya, Germaniya, Avstriya singari 40 dan ortiq mamlakatdan yetakchi ekspert va ishbilarmonlar ishtirok etdi.

BMTning Oziq-ovqat va qishloq xo‘jaligi tashkiloti (FAO) bosh direktori Joze Gratsianu da Silva O‘zbekiston Mingyillik rivojlanish maqsadlariga erishish bo‘yicha global jarayonda faol ishtirok etayotgani va 2000-yilda bo‘lib o‘tgan Mingyillik sammitida dunyo mamlakatlari oldiga qo‘yilgan, xususan, oziq-ovqat xavfsizligini ta’minlash sohasidagi vazifalarni reja asosida amalga oshirayotganini ta’kidladi.

Yalpi majlisda so‘zga chiqqan Osiyo taraqqiyot banki vitse-prezidenti Ven Say Chjang, Yevropa Ittifoqining Markaziy Osiyo bo‘yicha maxsus vakili Yanush Xerman, Islom taraqqiyot bankining Qishloq xo‘jaligini rivojlantirish departamenti direktori Demba Ba va boshqalar O‘zbekistonda hayotga tatbiq etilayotgan iqtisodiy islohotlar, oziq-ovqat xavfsizligini, chunonchi, qishloq xo‘jaligini tubdan isloh etish va oziq-ovqat sanoatini rivojlantirish hisobidan ta’minlash bo‘yicha amalga oshirilayotgan chora-tadbirlar samaralarini yuksak baholadi.

Konferensiya sho‘ba majlislarida davom etdi. Ularda jahon oziq-ovqat mahsulotlari bozorini rivojlantirish, zamonaviy agrotexnologiyalarni jalb qilish bo‘yicha loyihalarni amalga oshirish borasida xalqaro moliya institutlari va investorlar bilan hamkorlik qilish, meva-sabzavot ekinlari va uzum hosildorligini oshirish, infratuzilma va logistika tizimlarini takomillashtirish hamda boshqa masalalar muhokama etildi.

Xalqaro konferensiya O‘zbekistonda oziq-ovqat mahsulotlari ishlab chiqarishni kengaytirish, sohaga xorijiy investitsiyalarni jalb qilish, yuqori texnologiyali uskunalarni joriy etish, eksport salohiyatini oshirishga oid zarur choralar ko‘rilayotganini yorqin namoyon etdi. Bu, o‘z navbatida, ijtimoiy-iqtisodiy taraqqiyotning uzviy qismi sifatida oziq-ovqat xavfsizligini ta’minlash, ulkan ishlab chiqarish salohiyatiga ega agrosanoat kompleksini jadal rivojlantirish uchun barcha zarur sharoitlar yaratish va shu tariqa mamlakatimiz farovonligi hamda barqarorligining kafolati bo‘lib xizmat qiladi.

Konferensiya natijalari bo‘yicha yakuniy hujjat qabul qilindi.